Missier ta’ madwar 50 sena jinsab fil-periklu tal-mewt waqt li ibnu ta’ 15-il sena ġarrab ġrieħi ta’ natura serja meta ndarbu f’inċident tat-traffiku li seħħ għall-ħabta tat-3.30 p.m. fit-telgħa tas-Saqqajja, ir-Rabat. tvm.com.mt jinsab informat li l-inċident seħħ wara li l-missier li kien fil-vann tat-tip Isuzu TFR flimkien ma’ martu ta’ 55 sena u ibnu, skidja u hu nieżel mir-Rabat direzzjoni lejn il-Belt u baqa’ dieħel head-on f’karozza tal-linja misjuqa minn żagħżugħ ta’ 25 sena miż-Żurrieq. Dak il-ħin il-karozza tal-linja kienet tiegħla lejn ir-Rabat b’15-il passiġġier. Fuq il-post issejħu l-ħaddiema tal-Protezzjoni Ċivili li ħarġu lil missier li nqabad fil-vann kif ukoll tliet ambulanzi oħra li ħadu lil ibnu u lil martu l-isptar. Ambulanza oħra ħadet anzjan ta’ 76 sena l-isptar li kien passiġġier fil-karozza tal-linja għall-osservazzjoni. Konsegwenza tal-inċident, it-triq ingħalqet għat-traffiku sakemm saru l-invesitgazzjonijiet tal-Pulizija. Dwar dan il-każ ġiet informata l-Maġistrat Charmaine Galea li appuntat inkjesta dwar dan il-każ.